Atbalsts apkures katlu nomaiņai: nolikuma prasība par esošu apkures katlu
Projektu iesniegumu konkurss, kurš ir vērsts uz atbalstu esošo apkures katlu nomaiņu, ir arī sasaistīts ar noteiktu nekustamo īpašumu. Tāpēc portatīvās sildierīces (dabasgāzes apkures kamīns), ar kuru nav iespējams apkurināt visu apdzīvojamo platību un kuru var izmantot jebkurā citā vietā, nomaiņu nav pamata atzīt par attiecināmām izmaksām.

[1] Senātā saņemta pieteicēja [pers. A] kasācijas sūdzība par Administratīvās apgabaltiesas 2026.gada 26.februāra spriedumu, ar kuru noraidīts pieteicēja pieteikums par pienākuma uzlikšanu sabiedrībai ar ierobežotu atbildību „Vides investīciju fonds” (turpmāk – fonds) izdot administratīvo aktu par atklātā konkursā „Siltumnīcefekta gāzu emisiju samazināšana mājsaimniecībās – atbalsts atjaunojamo energoresursu izmantošanai” iesniegtā projekta iesnieguma apstiprināšanu un nemantiskā kaitējuma atlīdzināšanu. 
Fonds pieteicēja projekta iesniegumu bija noraidījis, jo pieteicējs nebija iesniedzis dokumentus, kas apliecina fosilā kurināmā patēriņu par pēdējo 12 mēnešu periodu konkrētajā adresē, turklāt netika nomainīts fosilais apkures katls, bet gan dabasgāzes apkures kamīns (gāzes sildītājs), tādēļ projekta iesniegumā nebija attiecināmo izmaksu.
Apgabaltiesa atzina, ka projekta iesniegums pamatoti tika noraidīts, un pieteicējam arī nebija pamata tiesiski paļauties uz saziņu ar fondu laikā pirms iesnieguma izskatīšanas, proti, nav konstatējams fonda apsolījums, kas pieteicējam varētu radīt tiesisko paļāvību, ka viņa projekta iesniegums atbilst visiem vērtēšanas kritērijiem.

[2] Kasācijas sūdzībā pieteicējs argumentē, ka saziņa ar iestādi pirms projekta iesnieguma izskatīšanas varēja radīt viņam aizsargājamu tiesisko paļāvību, ka projekts ir atbalstāms.
Senatoru kolēģija konstatē, ka apgabaltiesa ir vērtējusi šo pieteicēja argumentu un atzinusi, ka konkrētajos apstākļos, ievērojot gan saziņas saturu un formu, gan iestādes publiskoto informāciju par atklātā konkursa noteikumiem, pieteicēja tiesiskajai paļāvībai nebija pamata un ka pieteicējam bija jārēķinās, ka viņa projekta iesniegums tiks izvērtēts atbilstoši konkursa nolikuma prasībām.
Pieteicēja argumentācija nerada par to šaubas. Pat jau izdotu administratīvo aktu noteiktos gadījumos var atcelt, ja izrādās, ka tas ir prettiesisks (Administratīvā procesa likuma 86.pants). Tostarp viens no šādiem gadījumiem, kad administratīvo aktu var atcelt, ir tad, ja administratīvā akta prettiesiskums ir tik acīmredzams, ka akta adresāts to varēja un viņam to vajadzēja apzināties (Administratīvā procesa likuma 86.panta otrās daļas 5.punkts). Vēl jo mazāk būtu pamats paļauties uz iestādes telefoniski vai elektroniski izteiktiem viedokļiem pirms administratīvā akta izdošanas. Apgabaltiesa atzina, ka Ministru kabineta 2022.gada 1.marta noteikumu Nr. 150 „Emisijas kvotu izsolīšanas instrumenta finansēto projektu atklāta konkursa „Siltumnīcefekta gāzu emisiju samazināšana mājsaimniecībās – atbalsts atjaunojamo energoresursu izmantošanai” nolikums” (turpmāk – noteikumi Nr. 150) 16.1.apakšpunkts paredzēja atbalstīt esoša fosilo kurināmo izmantojoša apkures katla nomaiņu, turklāt publiski pieejamā skaidrojošā informācija par konkursa noteikumiem attiecībā uz nomaināmo apkures katlu un apkures patēriņa pierādīšanu bija nepārprotama (apgabaltiesas sprieduma 4.5.–4.7.punktā izklāstītā Administratīvās rajona tiesas sprieduma motivācija, kurai apgabaltiesa pievienojusies). Personai nav pamata paļauties, ka telefoniska vai elektroniska saziņa ar iestādi, kuras mērķis ir tikai veicināt pareizu projekta iesniegumu iesniegšanu, varētu radīt tiesisko paļāvību apstākļos, kad informācija par konkursa noteikumiem attiecībā uz nomaināmo apkures katlu un apkures patēriņa pierādīšanu bija nepārprotama. Turklāt ir skaidrs, ka lēmumu pieņemt un tātad jautājumu par projekta iesnieguma atbilstību saistoši izlemt var tikai noteikumos Nr. 150 paredzētajā kārtībā, proti, to dara komisija trīs cilvēku sastāvā. 
Ņemot vērā minēto, nav nozīmes arī pieteicēja iebildumiem pret to, ka pirmās instances tiesa nav pieņēmusi pierādījumus par telefona sarunām. Senatoru kolēģija turklāt norāda, ka kasācijas kārtībā var tikt pārbaudīts tikai apelācijas, nevis pirmās instances tiesas spriedums.

[3] Pieteicēja argumenti par noteikumu Nr. 150 16.1.apakšpunktu, kas definē atbalstāmās aktivitātes, un 24.4.apakšpunktu, kurš paredz kurināmā patēriņa pierādīšanu par iepriekšējo periodu, nerada šaubas par apgabaltiesas sprieduma tiesiskumu. 
Tā kā konkurss pats par sevi ir vērsts uz esošo apkures katlu nomaiņu, ir pašsaprotami, ka tas ir arī sasaistīts ar noteiktu nekustamo īpašumu. Tieši tas, ka pieteicējs nebija iecerējis nomainīt esošu apkures katlu, bet portatīvu sildierīci, ar kuru nav iespējams apkurināt visu apdzīvojamo platību un kuru varēja izmantot jebkurā citā vietā, arī bija galvenais iemesls projekta iesnieguma noraidīšanai. Senatoru kolēģijai nav šaubu par noteikumu Nr. 150 normu pareizu piemērošanu.

[4] Pieteicējs līdz ar kasācijas sūdzību iesniedzis virkni dokumentu. Atbilstoši Administratīvā procesa likuma 325.pantam kasācijas instances tiesas kompetencē ir pārbaudīt, vai zemākas instances tiesa nav pārkāpusi procesuālo vai materiālo tiesību normas vai pārsniegusi savas kompetences robežas. Tātad kasācijas instances tiesa neizskata lietu pēc būtības un nepārbauda pierādījumus. Iesniegtie dokumenti nav arī nepieciešami kasācijas sūdzības argumentu izpratnei. Līdz ar to ir atsakāms tos pievienot lietas materiāliem.

[5] Tā kā pieteicēja argumenti nerada šaubas par pārsūdzētā sprieduma tiesiskumu un izskatāmajai lietai nav arī nozīmes judikatūras veidošanā, kasācijas tiesvedības ierosināšana ir atsakāma.

Pamatojoties uz Administratīvā procesa likuma 338.panta otro daļu un 338.1panta otrās daļas 2.punktu, senatoru kolēģija

nolēma

atteikt ierosināt kasācijas tiesvedību sakarā ar [pers. A] kasācijas sūdzību par Administratīvās apgabaltiesas 2026.gada 26.februāra spriedumu;
atteikt pieņemt kasācijas sūdzībai pievienotos dokumentus, izņemot dokumentu par drošības naudas samaksu.

Lēmums nav pārsūdzams.

